Kristian Jensen (V), 1999-04-28:
Det er Venstres holdning, at vi i Danmark har et meget godt og velfungerende system til opkrævning af skatter og afgifter.
Faktisk er det jo sådan, at langt den største del af skatter og afgifter betales uden nogen som helst form for revision eller lignende.
Det er også Venstres holdning, at vi skal gøre en indsats for at få den sidste del af skatterne og afgifterne opkrævet og betalt.
Det er uholdbart, at visse personer ikke bærer deres del af de fælles byrder, og at nogle virksomheder pådrager andre en unfair konkurrence ved ikke at betale deres pligtige skat og afgifter.
Sort arbejde er med til at gøre den fælles pulje mindre og dermed med til at presse skatter og afgifter i vejret for de personer og virksomheder, som overholder loven.
Derfor er det med Venstres velsignelse, at det blev aftalt i finanslovaftalen, at vi skal gøre en øget indsats mod socialt bedrageri og sort arbejde.
Skatteministeren har nu fremsat et lovforslag, som ministeren ønsker vedtaget i denne samling, og derfor er der behov for hurtigst muligt at finde frem til den helt rigtige udformning af lovforslaget.
Ikke alt i lovforslaget rammer nemlig den rigtige balance mellem administrative byrder og samfundsmæssige gevinster eller mellem borgernes retssikkerhed og statens interesse i at indkræve skatter og afgifter.
Venstre støtter fuldt ud ministerens intentioner om at øge mulighederne for samkøring af registre, således at snydere ikke kan gemme sig i det offentliges mange forskellige registre og dermed unddrage sig betaling.
Venstre er også tilfreds med, at det bliver præciseret, at det er kriminelt at udstede falske fakturaer og lignende dokumenter, som skal bruges til at unddrage sig skatter og afgifter.
Det burde være klart allerede nu, at udstedelse af urigtige fakturaer er kriminelt, men det er i hvert fald positivt, at det kriminelle i udstedelse af urigtige fakturaer nu bliver præciseret.
Ligeledes er Venstre af den opfattelse, at det vil give en positiv holdning, alene ved at det nu bliver pligtigt for momsregistrerede virksomheder at udstede faktura ved levering til private.
Men der ligger også nogle knaster i lovforslaget, og ministeren er allerede selv opmærksom på den første, idet det står nævnt i bemærkningerne, at ændringen, der skal forpligte små virksomheder til at indberette de ansattes personnumre hver måned, skal holdes op imod det administrative besvær, som ordningen påfører de små virksomheder.
Venstre er glad for, at forslaget har været forelagt Erhvervsministeriets testpanel, fordi det har klarlagt, at ordningen ikke er så enkel og uproblematisk, som ministeren først havde lagt op til. Det kan som en sidebemærkning undre, at det i bemærkningerne siges, at der skal gennemføres en analyse af byrdeniveauet i april måned, når de spurgte parter har fået frist for aflevering af deres høringssvar til den 12. maj.
Ligeledes kan det undre, at landboforeningerne ikke er blevet hørt, da mange af deres medlemmer vil blive ramt af ændringerne.
Venstre vil lægge megen vægt på svarene fra byrdeanalysen og ser frem til at hjælpe skatteministeren med at finde den rigtige balance mellem administrative byrder og samfundsmæssige gevinster.
Der er også i lovforslaget et afsnit om kriminalisering af virksomheders aftagelse af sorte varer og ydelser.
Det er et område, som det er uhyre vanskeligt at afgrænse og endnu mere vanskeligt at føre bevis for, og Venstre er af den holdning, at spørgsmålet om afregning af skatter og afgifter er et forhold mellem producent og de offentlige myndigheder.
Vi er derfor ikke tilhængere af en kriminalisering af forhold, der ligger uden for virksomhedernes eget virkefelt.
Hvis man indfører et skyldsspørgsmål som foreslået i § 13 C, vil man rende ind i et betydeligt problem, for så vidt angår bevisbyrden.
Jeg er spændt på at se høringssvaret fra Dommerforeningen på netop det område og vil gerne spørge, om lovforslaget har været forelagt Dommerfuldmægtigforeningen, der jo repræsenterer dem, som skal føre denne lovbestemmelse ud i livet, og om det har været forelagt Københavns Byret og landsretterne, der også har betydelig indsigt i, hvorvidt det er muligt at føre effektiv bevis i disse sager.
Det sidste punkt, som Venstre er en lille smule kritisk over for og ønsker en grundig gennemgang af i udvalget,
er spørgsmålet om oprettelse af et register i Told- og Skattestyrelsen over personer og virksomheder, der har påført eller har forsøgt at påføre det offentlige betydelige tab.
Det spændende, men også det lidt groteske ved dette register viser sig ved, at såfremt lovforslaget skulle blive vedtaget uændret, ville skatteministeren blive den første, der skulle registreres.
Hvorledes kan det nu gå til?
Jo, Told- og Skattestyrelsen forsøgte jo som bekendt at mildne vreden hos fyrede medarbejdere ved at tilbyde dem et skattefrit beløb på 25.000 kr. Det blev underkendt, og dermed kan vi konstatere, at Told- og Skattestyrelsen er udbydere af konstateret uholdbare skattearrangementer.
Videre siger bestemmelsen, at en juridisk eller fysisk person, der behersker en juridisk person, også skal registreres.
Jeg håber, at dette eksempel på forslagets vidtrækkende konsekvenser vil få skatteministeren til at genoverveje etableringen af et sådant mistankeregister.
Lovforslaget har i hovedtrækkene de rigtige hensigter, og Venstre støtter gerne de positive tiltag, der skal gennemføres i respekt for retssikkerheden og de medførende administrative byrder.
Vi håber, at udvalgsarbejdet vil bringe mere lys over de resterende knaster og fjerne de få vildskud, så vi kan få vedtaget en samlet pakke, for vi er enige om, at mængden af både det sorte arbejde og det sociale bedrageri skal nedbringes.